نواز شریف پوځي رپورټ رد کړی، بلاول يې ستاينه کړې ده
د پاکستان مسلم ليګ ن مشر او پخواني وزيراعظم نواز شريف د پوځ هغه رپورټ رد کړی کوم چې د کراچۍ د پوليس مشر د پېښې په اړه پوځ خپور کړی دی، خو د پيپلز ګوند مشر بلاول بټو زرداري د پوځ د رپورټ ستاينه کړې ده.
کراچۍ — د پاکستان پوځ پرون د نهې/ سه شنبې په ورځ [10م نومبر] ویلي، د پوځ د مشر جنرل قمر جاوېد باجوه په امر ترسره شوؤ پلټنو کې د کراچۍ په پېښه کې ککړ د رېنجرز ځواک او استخباراتي ادارې ايي اېس ايي چارواکي د چوکو څخه لرې کړی شوي دي. نواز شريف ويلي، "د کراچۍ د پېښې د پلټنو رپورټ په اصل کې په رښتياؤ د پردې اچولو ناکامه کوشش دی. د ځان د بچ کولو دپاره د ښکته کچې افسرانو قرباني کولو دا رويه د غندنه وړ ده، رپورټ در". بل لور ته د پيپلز ګوند مشر بلاول بټو زرداري د دغه رپورټ ستاينه کړې چې پلټنې شوي او زمه وار پکې په ګوته شوي دي. بلاول د پوځ او استخباراتي ادارې ايي اېس ايي د مشر نه د کراچۍ د پوليس مشر د پېښې په اړه د پلټنو غوښتنه کړې وه. ايي اېس پي ار پرون ويلي، د 18م اکتوبر د کراچۍ د پېښې په ترڅ کې د سيند صوبې د پوليس مشر په شکايت د پوځ مشر په امر پلټنې پوره کړی شوي او ويل شوي د قايداعظم د مزا د سپکاوي په پېښه په رېنجرز او ايي اېس ايي سخت اولسي فشار ؤ چې ګامونه واخلي. پوځ ویلي په ياده پېښه کې دغو افسرانو د اولسي فشار او حالاتو ته په کتو د جذباتو څرګندونه کړې او په خپله يې ګام يې پورته کړی ؤ. ویل شوي په دغه اړه به نور عملیات په پوځي مرکز [جي اېچ کيو] کې اخستلی شي او دغه چارواکي د خپلو چوکو څخه لرې کړی شوي دي. خو په بيان کې د چارواکو په اړه نور جزیات نه دي ورکړی شوي. په 19م اکتوبرد ګل/ دوشنبې په سهار د پاکستان مسلم ليګ ن مرستیالې مشرې او د پخواني وزیراعظم نواز شريف لور مريم نواز په کراچۍ کې ویلي ؤ هغه او مېړه يې (ر) کېپټن صفدر د هوټل په کوټه/ کمره کې اووده ؤ سهار وختي پوليس راغلي د هغو د کوټې دروازه يې ماته کړې او صفدر يې د ځان سره بوتللی ؤ. د صفدر د نیولو وروسته د مریم نواز ویاند د سيند صوبې پخواني ګورنر محمد زبېر ویلي ؤ د صوبې وزیراعلی مراد علي شاه ورته ویلي چې د شپې په مهال کسان ورغلي د صوبې د پوليس مشر ايي جي يې د نيم پوځي ځواک رېنجر د افسر (سېکټر کمانډر) دفتر ته بوتللی د صفدر د نيولو امر يې پرې لاسليک کړی او بيا يې پوليس ورليږلي چې اوس هغه ونيسي، او پوليس مشر يې د څو ساعتونو پورې د ځان سره کښېنولی ؤ. هغه ویلي ؤ دغه کار رېنجرز ځواک او پوځ کړی ؤ. د پاکستان تحریک انصاف د حکومت د اطلاعاتو وزير شبلي فراز هغه وخت ویلي ؤ د قايداعظم د مزار سپکاوی شوی او که هر څوک ؤ هغه به نيول کېدو. د يادې پېښې وروسته د سيند صوبې پوليس مشر (ايي جي) مشتاق مهر په رخصتۍ د تلو ویلي ؤ او له دغې وروسته يو شمېر پوليس افسرانو هم په رخصتۍ د تلو خواستونه کړي وو. د سيند پوليس ویلي ؤ په 18/ 19 اکتوبر چې کومه پېښه شوې وه د سيند پوليس دغه عمل دردولي او د خفګان سبب یې ګرځېدلې وه.